Þyrla Landhelgisgæslunnar leggur af stað frá Reykjavíkurflugvelli í gærkvöldi . Vísir / vilhelm Unglingspiltur féll í Núpá í Sölvadal inni af Eyjafirði í gærkvöldi þegar hann var að aðstoða bónda við ána . Pilturinn er enn ófundinn en leit verður haldið áfram í dag . Hermann Karlsson aðalvarðstjóri hjá lögreglunni á Akureyri er í aðgerðastjórn almannavarna , sem stjórnar leitinni . Hann staðfestir í samtali við Vísi að um hafi verið að ræða unglingspilt en hann féll í ána þegar krapabylgja hreif hann með sér . Í frétt RÚV kemur fram að pilturinn og bóndinn hafi verið að vinna að því að koma á rafmagni . Hermanni var þó ekki kunnugt um það . Þá segir hann að lögregla hafi grófa hugmynd um aðdraganda slyssins í gærkvöldi en vildi litlu við það bæta . RÚV hefur eftir Jóhannesi Sigfússyni aðstoðaryfirlögregluþjóni hjá lögreglunni á Norðurlandi eystra að bóndanum hafi tekist að forða sér frá krapabylgjunni . Þá hafi bóndinn og drengurinn verið að vinna að því að hreinsa krapa frá inntaki , en við ána er heimarafstöð , lón og stífla . TF-Eir leggur af stað norður frá Reykjavíkurflugvelli í nótt . Mynd / landhelgisgæslan Hermann segir að leit við Núpá verði haldið áfram í dag . Bætt verður í mannskap , m.a. með liði frá öðrum svæðum , þegar líður á daginn . Fjöldi björgunarmanna , sérhæfðra kafara og straumbjörgunarmanna hefur aðstoðað við leitina og þá hefur þyrla Landhelgisgæslunnar , TF - Líf , aðstoðað við að ferja mannskap . Hún hefur einnig verið notuð beint við leitina , að sögn Hermanns . Veður er slæmt á svæðinu og hafa aðstæður við leitina verið erfiðar í nótt og í morgun . Önnur þyrla Landhelgisgæslunnar , TF-Eir , var send með tíu sérhæfða straumbjörgunarmenn á slysstað í nótt . Hún lenti aftur í Reykjavík snemma í morgun , samkvæmt upplýsingum frá Ásgeiri Erlendssyni , upplýsingafulltrúa Landhelgisgæslunnar . Lögreglan á Norðurlandi eystra fékk tilkynningu um klukkan 22 í kvöld , um alvarlegt slys í Sölvadal .